
Nr. 31

AVIZ

asupra propunerii legislative privind controlul provenienţei averilor dobândite ilicit

Cu adresa nr. 547 din 3 februarie 2003, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă privind controlul provenienţei averilor dobândite ilicit. 

In urma examinării, în şedinţa din data de 25 februarie 2003, Comisia, cu unanimitate de voturi, a hotărât respingerea din următoarele considerente:

Propunerea legislativă preia dispoziţiile Legii nr. 115/1996 privind  declararea şi controlul averii demnitarilor, magistraţilor, funcţionarilor publici şi a unor persoane cu funcţii de conducere, precum şi din proiectul de lege pentru modificarea şi completarea aceleiaşi legi, iniţiat de Guvern, dezbătut de Senat şi transmis spre dezbatere şi adoptare Camerei Deputaţilor.

Textele care derogă sau adaugă la actuala lege sunt formulate greşit, fără a ţine seama de dispoziţiile constituţionale şi de reglementările legale în vigoare.

Apreciem că pentru  asigurarea unei reglementări complete propunerea legislativă ar fi trebuit să cuprindă norme exprese de modificare şi completare a Ordonanţa de urgenţă a Guvernului nr. 43/2002 privind Parchetul Naţional Anticorupţie, în sensul introducerii atribuţiei de a efectua verificarea prealabilă a averii şi a instituirii compartimentelor speciale prevăzute la art. 5 din prezenta propunere legislativă.

